Faaborg: På Hotel Færgegården kan de godt bekræfte, at p-vagterne virkelig er om sig med at give bøder på Nordeas parkeringsplads.

- Vi har oplevet, at p-vagten har holdt på lur på vores parkeringsplads for at slå til, når folk har holdt en halv time ovre hos Nordea. Så vi har været nødt til at bortvise ham fra vores p-plads, fortæller Henrik Kristensen, bror til Færgegårdens ejer, Karsten Kristensen.

- En dag kom en af vores faste tyske gæster og så, at der var fyldt op på vores p-plads. Så holdt hun et øjeblik ovre hos Nordea for lige at gå ind og spørge os, om Karsten måske kunne flytte sin bil, så hun kunne komme til at holde ovre hos os. Hun holdt der blot fem minutter og fik alligevel en bøde, fortæller Henrik Kristensen.

- Det er et stort problem, og det ender jo med at blive et irritationsmoment for gæsterne. Jeg kan sagtens forstå, at der skal være begrænsning i bankens åbningstid, men jeg kan ikke se, hvorfor der skal være det på andre tidspunkter, tilføjer han.

Færgegården har blot fire pladser på sin egen p-plads. En af dem har en handicappet beboer i gaden fået lov at holde på. Og så er der reelt kun tre tilbage til overnattende gæster.

Som en form for drilleri har Færgegården et par gange klistret et ekstra lille skilt op under det rigtige p-skilt på Nordeas plads.

På skiltet har der stået: "Til gengæld kan du med fordel parkere din sorte formue i Panama skattefrit gennem Nordea."

Men Nordea har også været udsat for mere hårdhændet chikane: På et tidspunkt blev skiltet med parkeringsreglerne ganske enkelt savet over med en vinkelsliber!